钦定古今图书集成/明伦汇编/官常典/第738卷 > 邝埜
## 钦定古今图书集成/明伦汇编/官常典/第738卷 > 邝埜

按《明外史》本传：“埜字孟质，宜章人。永乐九年进士。授
监察御史。成祖在北京，或奏南京钞法为豪民沮坏，
帝遣埜廉视，众谓将起大狱，埜执一二市豪归，奏曰：
‘市人闻令震惧，钞法通矣’。事遂已。倭犯辽东，戍守失
律者百馀人，皆应死。命埜往按问，埜具言可矜状，帝
为宥之。营造北京，执役者数万。帝虑病者不时得医”
药，命埜察之，稽省甚勤，病者多不死。十六年有言秦
民群聚谋不轨者，擢埜为陕西按察副使，敕以便宜
调兵剿捕。埜白其诬，乃亡命者妄言冀脱死。诏诛造
诬者。宣德四年，关中饥。埜分地赈济，民赖全活。在陕
久，刑政清简，陕人德之。以父忧归，服阕，擢应天府尹。
蠲除苛急之政，市征田税皆酌其平，豪猾不得为轻
重。正统元年进兵部左侍郎。尚书王骥屡出巡边，埜
独任部事。诏特除其戍籍。时边陲多警，将帅无人。埜
请令中外博举谋略材武之士，以备任使。四年，京师
霖雨，自劾奉职无状，乞罢归田里。帝优旨留之。王振
私人徐晞为兵部尚书，埜以正自持，不激不随，晞亦
雅重之。十年代晞为尚书。旧例，诸卫自百户以下有
当代者，必就试京师。其道远无资不能来者，终身不得代。埜请各都司试之，人以为便。或诮其紊旧制，埜
曰：“治军，吾职也，当为国家惜力养锐，以备不虞。利害
吾自任之也”先入寇，王振力主亲征，不与外廷议可
否。诏下，埜上疏言：“也先入犯一边，将足制之。陛下为
宗庙社稷主，奈何不自重乎？”不听。既扈驾出关，力请
回銮。王振怒，令与户部尚书王佐皆随大营。埜坠马
几殆，或劝留怀来城就医，埜曰：“至尊在行，敢托疾自
便乎？”车驾次宣府，朱勇败没。埜请疾驱入关，严兵为
殿，不报。又诣行在申请，振怒曰：“腐儒安知兵事？再言
者必死。”埜曰：“我为社稷生灵，言何得以死惧人。”振愈
怒，叱左右扶出，埜与佐相对泣帐中，明日师覆埜死，
年六十五。埜为人勤廉端谨，性至孝。父子辅为句容
教官，教埜甚严。埜在陕西久，思一见父，谋聘父为乡
试考官，子辅怒曰：“子居宪司，而父为考官，何以防闲？”
驰书责之。埜又尝寄父一褐，子子辅复贻书责曰：“汝
掌一方刑名，当洗冤释滞，以无忝任使，何从得此褐，
乃以污我。”封还之。埜奉书跪诵，泣受教。景泰初，赠埜
少保，官其子仪为主事。成化初，赐谥《忠肃》。